<classify> Majaliwa ampa mkurugenzi siku 16 kutoa mil.114- WAZIRI Mkuu Kassim Majaliwa ametoa siku 16 kwa Mkurugenzi wa Halmashauri ya Wilaya ya Rombo, Magreth John awe amepeleka asilimia 20, sawa na Sh. milioni 114, ya kijiji cha Holili kabla ya Machi 10, mwaka huu.Kiasi hicho kinatokana na mauzo ya madini ya pozolana.Ametoa maagizo hayo leo Jumamosi, Februari 23, 2019 wakati akizungumza na watumishi wa Kituo cha Pamoja cha Forodha cha Holili pamoja na wananchi wa kijiji cha Holili, akiwa katika ziara yake ya kikazi mkoani Kilimanjaro. Kituo hicho cha Holili kipo katika mpaka wa Tanzania na Kenya.Waziri Mkuu alitoa maagizo hayo baada ya wananchi wa kijiji cha Holili kuwasilisha malalamiko yao kupitia mabango wakimuomba kiongozi huyo awasaidie ili Halmashauri ya Rombo iweze kulipa fedha zao zinazotokana na mapato ya mauzo ya madini hayo yanayochimbwa kijijini kwao. Mkuu wa wilaya Agness Hokororo hakikisha kiasi hicho cha fedha kinakwenda kwa wananchi na Mkuu wa Mkoa Dk Anna Mghwira nataka nipate taarifa kuwa fedha hizo zimeshalipwa kwa uongozi wa kijiji husika, Waziri Mkuu aliagiza. Wakati huo huo, Waziri Mkuu amesema hali ulinzi na usalama katika mpaka huo si nzuri hivyo, serikali imeamua kuimarisha ulinzi kwenye mpaka huo, hivyo ni muhimu kwa wananchi washirikiane katika kuulinda. Ameviagiza vyombo vya ulinzi na usalama kuwakamata na kuwachukulia hatua watu wote watakaokamatwa wakipita au kuingiza mizigo kupitia njia zisizo rasmi kwa sababu baadhi yao wasio waaminifu hupitisha hata silaha. Waziri Mkuu amesema wananchi wa Tanzania na Kenya hawajazuiwa kufanya biashara upande wowote bali wanatakiwa wafuate sheria, kanuni na taratibu zilizopo katika nchi husika ikiwa ni pamoja na kutumia njia rasmi. Amewataka viongozi na watendaji waliopo maeneo ya mipaka huo wa Holili kuwa makini kwa sababu mpaka huo hauko salama na kuna mambo mengi yanayoendelea ambayo yapo kinyume cha sheria.  <topic>: kitaifa 